
DÔVODOVÁ SPRÁVA
A. Všeobecná časť
Ministerstvo dopravy Slovenskej republiky predkladá do pripomienkového konania návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy Slovenskej republiky č. 269/2024 Z. z., ktorou sa vykonávajú niektoré ustanovenia zákona o verejnej osobnej doprave v znení vyhlášky č. 164/2026 Z. z. na základe § 43 zákona č. 332/2023 Z. z. o verejnej osobnej doprave a o zmene a doplnení niektorých zákonov v znení zákona č. 335/2025 Z. z.

[bookmark: _GoBack]Cieľom návrhu vyhlášky je doplnenie spôsobu poskytovania dopravných informácii v dopytovej doprave, spôsobu označovania dopravných prostriedkov v dopytovej doprave, spôsobu zosúladenia linkovej dopravy a dopytovej dopravy v pláne dopravnej obslužnosti, zosúladenie ustanovenia o prístupnosti vozidiel s medzinárodnými záväzkami Slovenskej republiky a s vnútroštátnym právnym poriadkom v oblasti rovnakého zaobchádzania a úprava vzorov existujúcich označovaní dopravných prostriedkov v súlade s odporúčaniami Medzinárodnej asociácie verejnej dopravy (UITP) s cieľom zabezpečiť lepšiu čitateľnosť označení dopravných prostriedkov pre osoby so zníženou zrakovou ostrosťou alebo citlivosťou na kontrast a v zhoršených vnemových podmienkach. Doterajší vzor preukazu kontrolóra sa nahrádza novým vzorom s doplnením QR kódu na zadnej strane preukazu namiesto slovného vyjadrenia oprávnených činností poverenej osoby pri výkone kontroly. Zároveň sa umožňuje zmenšenie preukazu kontrolóra s cieľom zabezpečiť jednotnú veľkosť s dokladmi totožnosti vydávanými v Slovenskej republike.

Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými  právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nebude mať žiadny vplyv na rozpočet verejnej správy, vplyv na podnikateľské prostredie, na sociálne prostredie, vplyv na životné prostredie, na informatizáciu spoločnosti, na služby verejnej správy pre občana a nebude mať vplyv na manželstvo, rodičovstvo a rodinu. 
Návrh vyhlášky nie je predmetom vnútrokomunitárneho pripomienkového konania. 










B. Osobitná časť
K Čl. I
K bodu 1
Upravuje sa poskytovanie dopravných informácií v dopytovej doprave, ktoré sa v podobe prevádzkových podmienok umiestňujú na zastávky dopytovej dopravy. Umiestnenie týchto informácií je dôležité vzhľadom na charakter dopytovej dopravy, ktorá nemá pravidelné časy odchodu jednotlivých spojov a tým pádom ani cestovný poriadok. Zároveň je dôležité informovať cestujúceho najmenej o spôsobe objednania dopytovej dopravy, o časovom rozsahu jej prevádzky a o územnom rozsahu poskytovaných služieb, ako aj o zozname obsluhovaných zastávok a názvu dopytovej dopravy.
Vzhľadom na charakter dopravných prostriedkov, ktorými je dopytová doprava prevádzkovaná, je dôležité poskytovať informácie aj o možnostiach prepravy detí a osôb s obmedzenou schopnosťou pohybu, rovnako aj batožiny a predmetov, ktoré by svojimi rozmermi mohli skomplikovať prepravu, no pri štandardnej pravidelnej doprave je ich za určitých podmienok možné prepravovať bežne. Ide najmä o detský kočík, invalidný vozík, spoločenské zvieratá. 
Z dôvodu obmedzeného rozsahu plôch na zastávkach môžu byť tieto informácie poskytnuté aj prostredníctvom QR kódu, ktorý bude obsahovať odkaz na webové sídlo dopravcu, objednávateľa dopravnej služby alebo organizátora, prostredníctvom ktorého sa cestujúci dostane k uvedeným informáciám.
K bodu 2
Úprava spočívajúca v doplnení dopravného prostriedku v dopytovej doprave, ktorý taktiež musí byť označený obchodným menom. 
K bodu 3
Dopĺňajú sa ustanovenia ohľadom označovania dopravných prostriedkov v dopytovej doprave.
Vzhľadom na to, že dopytová doprava môže byť prevádzkovaná aj vozidlami s obsaditeľnosťou 8+1, je potrebné zabezpečiť jej odlíšenie od individuálnej automobilovej dopravy a najmä vozidiel taxislužby vhodným označením. Analogicky k pravidelnej doprave sa zavádza označenie dopravných prostriedkov dopytovej dopravy na prednom čele a zadnom čele dopravného prostriedku, ktoré môže byť realizované prostredníctvom samolepiacej nálepky, magnetického označenia alebo elektronickou tabuľou, pričom tieto môžu byť umiestnené aj priamo za predným sklom a zadným sklom, ak tým nedochádza k porušovaniu ustanovení iných právnych predpisov a takéto označenie nebráni vodičovi vo výhľade.
Označenie dopytovej dopravy obsahuje spravidla vhodne zvolený geografický názov územia, napríklad „Zázrivá“ pre linku v Zázrivej. Tým však nie je dotknutá obsluha aj iného územia. Napríklad dopytová doprava s názvom „Senec“ môže obsluhovať aj obce Boldog, Reca, Tureň a Veľký Biel. S cieľom uľahčenia propagácie služby je možné využiť aj komerčne atraktívnejšie označenia dopytovej dopravy, ako napríklad „Senická strela“ alebo „Expresné Giraltovce“. K označeniu dopytovej dopravy sa môže pridať číselný identifikátor, ktorý slúži na rozlíšenie služieb dopytovej dopravy v určitom územnom rozsahu, napríklad „Senec 1“ a „Senec 2“.
K bodu 4
Dopĺňa sa úprava, ktorou sa vymedzuje vhodné územie pre zavedenie dopytovej dopravy už v pláne dopravnej obslužnosti. Zároveň musí plán dopravnej obslužnosti navrhnúť aj optimálne prepojenie medzi linkovou dopravou a dopytovou dopravou. 
K bodu 5
Mení (skracuje) sa lehota na poskytnutie prevádzkových údajov o dopravných službách vo verejnom záujme národnej dopravnej autorite a príslušnému organizátorovi z 30.6. na 31.3.
K bodu 6
Upravuje sa podiel dopravných prostriedkov pri poskytovaní dopravných služieb na základe zmluvy o dopravných službách v autobusovej doprave. Kvóty určené v účinnom znení sú v rozpore s medzinárodnými záväzkami Slovenskej republiky, ako aj s vnútroštátnym právnym poriadkom v oblasti rovnakého zaobchádzania. 
Ide predovšetkým o:
1. Dohovor OSN o právach osôb so zdravotným postihnutím (č. 317/2010 Z. z.), ktorý SR ratifikovala a podľa čl. 7 ods. 5 Ústavy SR má prednosť pred zákonmi. Dohovor obsahuje nasledujúce ustanovenia:
· Článok 9 (Prístupnosť): Zaväzuje štát prijať opatrenia na zabezpečenie prístupu k doprave „na rovnakom základe s ostatnými“.
· Článok 5 (Rovnosť a nediskriminácia): Explicitne určuje, že odmietnutie „primeraného prispôsobenia“ sa považuje za diskrimináciu.
2. Antidiskriminačný zákon (č. 365/2004 Z. z.): § 5 zakazuje diskrimináciu pri poskytovaní tovarov a služieb, pričom verejná doprava je preukázateľne službou poskytovanou verejnosti.
Kvóty v účinnom znení predstavujú diskrimináciu osôb so zníženou schopnosťou pohybu, ktorým bezbariérové vozidlo nepríde. Je znemožnený „prístup k službe na rovnakom základe s ostatnými“ – čo je v priamom rozpore s Dohovorom OSN a Antidiskriminačným zákonom.
Bezbariérové vozidlo môže byť aj vysokopodlažný autobus s plošinou alebo iná alternatíva, ktorá za rovnakých podmienok poskytuje možnosť prepravy. Za bezbariérové vozidlo sa považuje aj low-entry vozidlo, ktoré umožňuje nástup do nízkopodlažnej časti vozidla aspoň jednými dverami. 
K bodu 7
Umožňuje sa vydať preukaz kontrolóra v rozmere 85,60 mm ×x 53,98 mm s cieľom zjednotiť jeho veľkosť s dokladmi totožnosti vydávanými v SR.
K bodu 8
Prechodné ustanovenie spresňuje platnosť bodu 6 na vozidlá prevádzkované na základe zmluvy o dopravných službách uzatvorenej po 1. januári 2028, keďže aplikácia ustanovenia na aktuálne uzatvorené zmluvy by vyvolala potrebu ich otvorenia a mala by tiež negatívny ekonomický vplyv na objednávateľov.
K bodom 9 až 11
Upravuje sa vzor označenia dopravných prostriedkov v pravidelnej doprave tak, aby obsahoval aj malé písmená. Takéto riešenie je z hľadiska vizuálnej ergonómie a prístupnosti vhodnejšie pre širší okruh cestujúcich, najmä pre osoby so zníženou zrakovou ostrosťou alebo citlivosťou na kontrast. V prevádzkových podmienkach, najmä pri oslnení, daždi, hmle alebo inom zhoršení vnemových podmienok, prispieva uvedená úprava k lepšej čitateľnosti označenia vozidla a k rýchlejšej identifikácii cieľa linky z väčšej vzdialenosti a v dostatočnom predstihu.
K bodu 12
Ustanovuje sa vzor označenia dopravných prostriedkov v dopytovej doprave. Vzory označenia ilustratívne znázorňujú možné vyhotovenie a umiestnenie označenia, a to napríklad vo forme magnetického strešného svietidla, magnetického označenia umiestneného na karosérii (na prednom čele a zadnom čele) vozidla alebo označenia umiestneného za sklom vozidla.

K bodu 13

Upravuje sa zjednotenie vizuálu a pojmov v tabuľkách č. 1 a 2 prílohy č. 4.

K bodu 14

Doterajší vzor preukazu kontrolóra sa nahrádza novým vzorom, s doplnením QR kódu na zadnej strane preukazu namiesto slovného vyjadrenia oprávnených činností poverenej osoby pri výkone kontroly. Nahradenie slovného vyjadrenia QR kódom s odkazom na účinnú verziu ustanovení zákona zabezpečí, že držiteľ bude mať k dispozícii vždy účinné znenie ustanovení.
Zároveň sa umožňuje zmenšenie preukazu kontrolóra s cieľom zabezpečiť jednotnú veľkosť s dokladmi totožnosti vydávanými v Slovenskej republike.
K Čl. II
Účinnosť sa navrhuje k 1. decembru 2026.

